C 283/72
LV
Eiropas Savienības Oficiālais Vēstnesis
11.8.2023.
Otrdiena, 2023. gada 14. februāris
3. atzinīgi vērtē ieinteresēto personu lielo līdzdalību visā sarunu procesā; uzsver, ka īstenošanas un uzraudzības posmos ir nepieciešama patiesa apspriešanās un daudzu ieinteresēto personu iesaiste, tostarp pilsoniskās sabiedrības, uzņēmējdarbības pārstāvju, darba ņēmēju organizāciju un vietējo un pirmiedzīvotāju kopienu jēgpilna līdzdalība lēmumu pieņemšanā, lai garantētu zemes lietošanas tiesību un brīvas, iepriekšējas un apzinātas piekrišanas principa ievērošanu; atgādina, ka ir jāuzlabo pārredzamība un jānodrošina efektīva informācijas nodošana sabiedrībai un savlaicīga dokumentu publiskošana, tos darot pieejamus vietējiem iedzīvotājiem un pirmiedzīvotājiem;
4. aicina Komisiju un ES delegāciju Gajānā nodrošināt pietiekamu spēju veidošanu un loģistikas un tehnisko atbalstu pašreizējo un turpmāko attīstības sadarbības instrumentu ietvaros, lai Gajāna varētu izpildīt BPN paredzētās saistības;
5. atzinīgi vērtē nesen pieņemto kopīgas īstenošanas satvaru un aicina Gajānas valdību izmantot skaidru, termiņatkarīgu un izmērāmu pieeju;
6. uzsver, ka ir svarīgi attīstīt partnerības un sadarbības mehānismus, lai kopīgi risinātu visus mežu pārvaldības aspektus, tostarp attiecībā uz informācijas apmaiņu;
7. atzinīgi vērtē Gajānas līdzšinējos centienus panākt lielāku pārredzamību un cer uz turpmāku pozitīvu sadarbību cīņā pret nelikumīgu mežizstrādi; uzsver, ka vāja pārvaldība un korupcija mežsaimniecības nozarē paātrina nelikumīgu mežistrādi un meža degradāciju; atzīst Gajānas apņemšanos un politisko gribu attiecībā uz pareizu mežu apsaimniekošanu; uzsver, ka FLEGT BPN panākumi ir atkarīgi arī no krāpšanas un korupcijas apkarošanas visā kokmateriālu piegādes ķēdē; mudina Gajānas valdību uzlabot datu vākšanu, lai labāk ieviestu izsekošanas sistēmu, un turpināt strādāt, lai pārtrauktu plaši izplatīto korupciju, un pievērsties citiem faktoriem, kas veicina nelikumīgu mežizstrādi un mežu degradāciju, liekot īpašu uzsvaru uz muitu un citām iestādēm, kurām būs centrāla loma BPN īstenošanā un izpildes nodrošināšanā; uzsver, ka mežsaimniecības nozarē ir jāizbeidz nesodāmība, aizsargājot vides cilvēktiesību aizstāvjus un trauksmes cēlējus un nodrošinot efektīvus tiesiskās aizsardzības līdzekļus cilvēktiesību pārkāpumu gadījumos; šajā sakarā atzinīgi vērtē to, ka Gajāna ir ratificējusi Escazú nolīgumu, un uzsver, ka ir jāgarantē vietējo kopienu un pamatiedzīvotāju, jo īpaši Amerikas indiāņu kopienu, zemes lietošanas tiesību pilnīga atzīšana, tostarp saistībā ar kalnrūpniecību;
8. atzinīgi vērtē to, ka BPN sarunu process ir ļāvis nozarēm noteikt kopīgus mērķus un prioritātes, lai panāktu mežu ilgtspējīgu apsaimniekošanu un sadarbību tirdzniecībā, kā arī piedāvāt kopienām nozīmīgu iespēju piedalīties mežu apsaimniekošanā vietējā, kopienas un reģionālā līmenī, un pat valsts un federālā līmenī;
9. uzsver, ka BPN paver lielisku iespēju stimulēt jaunu darbvietu radīšanu mežsaimniecības nozarē; uzsver, ka meža apsaimniekošanas praksei un likumīgi iegūtas koksnes tirdzniecībai vajadzētu būt sociāli un ekonomiski ilgtspējīgai, lai garantētu, ka vai nu tieši, vai netieši iesaistītie cilvēki var gūt labumu no tirdzniecības;
10. prasa iekļaut dzimumaspekta analīzi visās darbībās un projektos, kas saistīti ar BPN īstenošanu; prasa veikt kvantitatīvu un kvalitatīvu pa dzimumiem sadalītu analīzi par zemes lietošanu, aktīvu īpašumtiesībām un finansiālo integrāciju nozarēs, ko ietekmē tirdzniecība; aicina Komisiju un dalībvalstis atbalstīt šos centienus ar tehniskiem resursiem un cilvēkresursiem;
11. prasa Komisijai regulāri ziņot Parlamentam par līguma īstenošanu, tostarp par Apvienotās uzraudzības un pārskatīšanas komitejas darbībām, lai pēc tam, kad tiks ierosināts deleģētais akts, kas atļauj FLEGT licenču pieņemšanu, varētu pieņemt apzinātu lēmumu; tādēļ uzsver, ka būtu jāveicina jauni BPN ar papildu partneriem; aicina Komisiju veikt visaptverošu novērtējumu par BPN un gaidāmās atmežošanas regulas ietekmi uz strādniekiem un mazajiem ražotājiem mežsaimniecības nozarē un citās saistītās nozarēs, kuri būs pastiprinātu mežizstrādes kontroļu un pārbaužu ietekmē;
12. uzsver, ka pret nelikumīgu mežizstrādi, transportēšanu, pārstrādi un nelikumīgi iegūtu kokmateriālu tirdzniecību jācīnās visā piegādes ķēdē; prasa to iekļaut BPN novērtēšanas procesā;